Sérgio Vieira de Mello

Sérgio Vieira de Mello (født 15. mars 1948 i Rio de Janeiro, død 19. august 2003 i Bagdad) var en brasiliansk FN-tjenestemann. Han ledet fra 1999 FNs administrasjon av Øst-Timor fram til landets selvstendighet og ble i 2002 utnevnt til FNs høykommissær for menneskerettigheter. I 2003 ble han utnevnt til FNs spesialutsending i Irak, der han i august 2003 ble drept i et bombeanslag mot FNs hovedkvarter.

 Bakgrunn 
Sergio Vieira de Mello studerte først ved Det føderale universitetet i Rio de Janeiro, men dro til Europa for å fortsette sine studier. Etter et år ved Universitetet i Fribourg dro han til Paris, der han studerte filosofi ved Sorbonne. 

Vieira de Mello fullførte foreløpig studiene i 1969.

 Karriere for FN 
Han flyttet til Genève og begynte å arbeide for FNs høykommissær for flyktninger. Han gjennomførte oppdrag i felt i forbindelse med kriser i Bangladesh og Kypros. I 1974 avla han doktorgrad ved Sorbonne. Ytterligere en doktorgrad fulgte i 1985.

Da Mosambik vant uavhengighet fra Portugal i 1975 ble Vieira de Mello leder for UNHCRs arbeid i landet. Han var senere i Peru før han ble utnevnt til høykommissærens spesialutsending i Kambodsja. I årene 1981 til 1983 var Vieira de Mello politisk rådgiver for UNIFIL i Libanon.«Obituary: Sergio Vieira de Mello», BBC News, 19. august 2003. På 1990-tallet fikk han oppdrag knyttet til rydding av landminer i Kambodsja og Jugoslavia og arbeidet med flyktningproblematikken i Sentral-Afrika. 

I 1996 ble Vieira de Mello assisterende høykommissær for flyktninger. I årene 1998–2001 ledet han FNs kontor for koordinering av humanitær innsats. Vieira de Mello ble i 1999 FN-utsending i Kosovo.«UN senior official appointed Kosovo envoy», BBC News, 12. juni 1999. I desember samme år ble han utnevnt til sjef for UNTAET, FNs midlertidige administrasjon i Øst-Timor.«UN Timor administrator starts next week», BBC News, 27. oktober 1999. I denne rollen forberedt han selvstendighet for Øst-Timor, noe landet oppnådde i mai 2002. Vieira de Mello ble deretter utnevnt til FNs høykommissær for menneskerettigheter.«New head for UN rights agency», BBC News, 23. juli 2002. 

I mai 2003 ble han utpekt til FNs spesialutsending i Irak.«UN names Iraq representative», BBC News, 23. mai 2003. Vieira de Mello ble, sammen med 22 andre, drept da en selvmordsbomber slo til mot FNs hovedkvarter på Canal Hotel i Bagdad 19. august 2003.«Iraq ceremony for slain envoy», BBC News, 22. august 2003.

Vieira de Mello ble i 2003 post mortem tildelt FNs menneskerettighetspris.List of previous recipients, United Nations Human Rights. Sergio Vieira de Mello Foundation er opprettet til hans minne.

 Biografier 
 Samantha Power: Redningsmannen. Sergio Vieira de Mello og kampen for en annen verden, Oslo: Gyldendal, 2008, ISBN 9788205382848
 Kevin M. Cahill (red.): Human security for all. A tribute to Sergio Vieira de Mello, New York: Fordham University Press, 2004, ISBN 0823223981, ISBN 082322399x

 Referanser 

Kategori:Diplomater
Kategori:Personer tilknyttet FN
Kategori:Personer fra Rio de Janeiro
Kategori:Fødsler i 1948
Kategori:Dødsfall i 2003